OpenLLM-France/wikimedia huggingface dataset:
# Clumsy

Clumsy és el cinquè senzill del disc debut de la component femenina dels Black Eyed Peas, Fergie, anomenat The Dutchess i escrita per Fergie, Bobby Troup i will.i.am, que en va ser el productor.
Aquesta cançó és d'estil Pop/R&B/Rap, té una durada de 4′01″ i té un tempo moderat. Fou publicada als EUA el 18 de setembre a la ràdio, i el video s'ha llançat a inicis d'octubre, havent rebut més de 3 milions de visites a Youtube en poc més d'un mes. Serà publicat al Regne Unit el 12 d'octubre com a senzill Doble-A junt amb Fergalicious degut al gran èxit de Big Girls Don't Cry, que és el senzill que ha arribat més alt allà (al nº2) i va fer que l'àlbum entrés per 1r cop al Top 20 durant diverses setmanes i fent que la posició màxima fos nº18 durant 2 setmanes no consecutives, i a més que el disc sobrepassés les 100.000 unitats venudes i rebés la certificació d'or.
El vídeo de la cançó, dirigit per Marc Webb i Rich Lee a Los Angeles està realitzat a l'estil d'un llibre desplegable i en ell apareix la cantant caient-se en diferents circumstàncies.

## Llistat de cançons
### CD Promocional

* "Clumsy" (Edició de Ràdio)
* "Clumsy" (Versió de l'Àlbum)

### 'Ringle' CD Senzill

* "Clumsy" (Versió Àlbum)
* "Clumsy" (Remix)
* "Glamorous" (Space Cowboy Remix)
* "Clumsy" (Ringtone)

### CD Senzill

* "Clumsy" (Edició de Ràdio)
* "Clumsy" (Instrumental)
* "Clumsy" (Revisited)
* "Clumsy" (Video)

## Posició en Llistes

A Nova Zelanda, després del gran èxit de Big Girls Don't Cry, ″Clumsy″ va començar a escalar posicions, al rebre bastants descàrregues, i arribà al nº35 a l'iTunes local, mentre que debutà al nº31 a la llista oficial RIANZ Top 40 Chart de senzills. Clumsy ha arribat al nº4 degut a l'increment en desgàrregues, essent al nº2 a l'iTunes d'allà. També debutà al nº82 al Pop 100 dels EUA, on ha arribat a la seva 3a setmana al nº23, mentre que al Hot 100 va debutar al nº91 i en la seva segona setmana ha pujat al nº45 degut al gran volum de descàrregues rebudes (Clumsy ja ha arribat al nº4 en descàrregues), mentre que ja ha arribat al nº5, sent la primera dona en 17 anys en tindre un àlbum amb 5 èxits al Top 5. Va debutar al nº79 al Canadà, i a la seva segona setmana ha pujat al nº43. La seva posició màxima ha sigut el nº4. Mundialment ha venut uns 3.053.000 senzills, mentre que als EUA la xifra s'eleva a 1.710.000
| Llistes (2007) | Posició Màxima |
| Hot 100 Canadenc | 4 |
| Nova Zelanda Singles Chart | 4 |
| EUA Billboard Hot 100 | 5 |
| EUA Billboard Pop 100 | 2 |
| EUA iTunes Top 100 | 4 i 99 |
| Nova Zelanda iTunes Top 100 | 2 |
| Austràlia ARIA Top 50 | 3 |
| Austràlia iTunes Top 100 | 1 |
| Austràlia Pop 100 | 1 |

## Referències

* ↑ Goodman, Elizabeth. «New Fergie Album? Will.i.am Says the Dutchess Has Plenty of Songs» (en anglès). Rolling Stone, 26-09-2007. [Consulta: 13 abril 2021].
* ↑ «Fergie Falls Head Over Heels In 'Clumsy' Clip; Plus David Banner, Jay-Z, Britney Spears, Sarah Silverman & More, In For The Record» (en anglès). MTV, 25-09-2007. Arxivat de l'original el 1 d’agost 2021. [Consulta: 29 maig 2021].
Viccionari
# Comazon

Comazon (en llatí Comazon) va ser un dels nou primers comissionats nomenats per Teodosi i Valentinià III l'any 429 per compilar el Codi Teodosià, feina que va acabar una segona comissió de setze designats el 435. L'any 429 era exmagister scrinii (ex mestre dels estris d'escriure).

## Referències

* ↑ [https://quod.lib.umich.edu/m/moa/acl3129.0001.001/830?rgn=full+text;view=image;q1=ComazonSmith,+William+(ed.).+Dictionary+of+Greek+and+Roman+Biography+and+Mythology.+Vol.+I.++Boston:+Little,+Brown,+&+Comp.,+1867,+p. 815. ]
# Comayagua

* Aquest article tracta sobre el departament. Vegeu-ne altres significats a «Comayagua (ciutat)».
Comayagua és un dels 18 departaments en què es divideix la República d'Hondures. La creació del departament es va produir el 1825. La capçalera del departament és la ciutat de Comayagua, que fins al 1880 va ser la capital d'Hondures.
El departament té una superfície total de 5.196 km² i el 2005 tenia una població estimada de 390.643 persones. A més compta amb al Base Aèria Soto Cano o "Palmerola", una base militar dels Estats Units

## Història

El departament de Comayagua, el nom del qual significa en lenca "erm abundant d'aigua", és un dels set departaments originals en què es va dividir l'Estat d'Hondures. Aquesta divisió política es va dur a terme el 28 de juny de 1825, sota el govern del Cap d'Estat, Dionisio de Herrera.
En aquella data, al costat de Comayagua es van crear els departaments de Choluteca, Tegucigalpa, Gràcies, Santa Bàrbara, Yoro i Olancho. En la primera divisió política, Comayagua va quedar compost de dos partits, el de Comayagua i el de Goascorán.
En 1834, durant el govern de Joaquín Rivera Bragas el territori hondureny es va reduir de set a quatre departaments (Olancho, Santa Barbara, San Pedro, i Choluteca). Amb aquesta divisió el departament de Comayagua va desaparèixer i va passar a formar part del departament de San Pedro.
En 1869, sota el govern del general José María Medina, Hondures va ser dividida en 11 departaments. Comayagua va reprendre la seva posició departamental, però amb la creació del departament de la Paz aquest es desmembrà de Comayagua. Van passar a formar part de la Pau, "els cercles governatius de la ciutat d'aquest nom, Marcala, Laman, Aguanqueterique i Reitoca, que abans corresponien al de Comayagua."
El 18 de juny de 1877 durant el govern del president, Marco Aurelio Soto es van annexar a Comayagua els pobles de Lamaní i San Sebastián, quedant el nucli de Yarumela en el veí Departament de la Paz.

## Municipis

Organización territorial del Depto. de Comayagua :
| N.º | Municipi | Superfície (km²) | Població |
| 1. | Comayagua | 831.9 | 118,406 |
| 2. | Siguatepeque | 606.5 | 60,000 |
| 3. | El Rosario | 281.3 | 26,065 |
| 4. | San Jerónimo | 237.4 | 21,163 |
| 5. | Esquías | 122.1 | 14,380 |
| 6. | La Trinidad | 93.8 | 4,654 |
| 7. | Ojo d'Agua | 261.4 | 21,163 |
| 8. | San José de Comayagua | 111.7 | 6,727 |
| 9. | Minas d'Oro | 397.0 | 12,571 |
| 10. | San José del Potrero | 205.5 | 6,039 |
| 11. | San Luís | 122.1 | 7,158 |
| 12. | Taulabé | 219.6 | 23,362 |
| 13. | Meámbar | 399.0 | 12,195 |
| 14. | La Libertad | 315.2 | 21,312 |
| 15. | Las Lajas | 95.0 | 7,766 |
| 16. | Humuya | 54.7 | 1,351 |
| 17. | Ajuterique | 61.9 | 11,374 |
| 18. | Lejamaní | 23.9 | 5,246 |
| 19. | Lamaní | 303.3 | 6,303 |
| 20. | Villa de San Antonio | 342.1 | 22,516 |
| 21. | San Sebastián | 97.1 | 12,195 |

## Diputats

Comayagua té un nombre de 7 diputats representants del poble davant el Congrés Nacional d'Hondures.

## Vegeu també

* Incendi de la presó de Comayagua
# Club de Germanor Turcman

Club de Germanor Turcmana (anglès: Turkmen Brotherhood Club, turc: Türkmen Kardaşlik Ocagi) és una organització política dels turcmans a l'Iraq. Fou creada per intel·lectuals a Bagdad el 1960 i fou fins al 2003 (el 1991 al Kurdistan) l'única organització oficial dels turcmans a l'Iraq. El 1971 es va fundar una branca a Mossul i el 1975 una a Erbil. Cada branca tenia equips de teatre, música i dansa i organitzaven activitats socials pels estudiants turcmans a Bagdad, Mossul i Erbil. Va publicar la revista Kardaşlik (Germanor) que fou l'única en turcman i tractava de literatura, cultura, societat, esport i folklore. El 1977 l'organització fou infiltrada pel règim i el 1979 i 1980 foren detinguts diversos membres executats el 1980 i 1981, entre els quals el coronel retirat Abdulla Abdurrahman, el professor Necdet Kocak, i l'home de negocis Adil Sherf; el Dr. Riza Demirci va desaparèixer. El Club es va recuperar a Erbil el 1992 i el 2001 va ingressar al Front Turcman Iraquià. Quan el 2008 el Front es va dividir, no s'esmenta al Club.

## Referències

* Els turcmans a l'Iraq
# Club de Golf Osona-Montanyà

Club de Golf Osona-Montanyà és un camp de golf inaugurat l'any 1989 que s'ubica a la finca anomenada l'Estanyol, al Brull (Osona), dins el Parc Natural del Montseny.
Dissenyat per Dave Thomas, va ser inaugurat l'any 1989. El recorregut té una longitud aproximada de 6.067 metres en barres grogues i 5.177 metres en barres vermelles. Es tracta d'un "par" 72 pels 18 forats. Consta de 4 par 3, 10 par 4 i 4 par 5. Els 9 primers forats i els altres 9 tenen unes característiques molt diferents.
El club ocupa principalment la finca anomenada l'Estanyol, de la que existeixen referències des de l'any 1497. L'antiga casa pairal és ara la casa del club. Aquesta propietat va ser adquirida i reformada per diferentes propietaris fins que l'any 1866 va adquirir l'actual aparença exterior. Finalment, la familia Roquer, dedicada a l'agricultura i a la ramaderia va vendre la finca l'any a la societat Alzinars del Montseny, S.A., responsable de la construcció de les instal·lacions del club de golf.

## Referències

* 1 2 Ordeix i Rigo, Marc. Natura i Golf. L'Estanyol del Brull - Osona. Barcelona: Lunweg Editores, 2002. ISBN . ISBN 84-7782-831-8..
* ↑ «Ajuntament del Brull». [Consulta: 12 desembre 2016].
# Club de Lleons Internacional

El Club de Lleons Internacional (en anglès: Lions Club International) és un club de servei: internacional, secular, i apolític, que va ser fundat per Melvin Jones en 1917. En abril de 2015, el club de lleons comptava amb més de 46.000 clubs locals, i amb més de 1.400.000 membres, en més de 200 països arreu del món. La seva seu central es troba a Oak Brook, Illinois, en els Estats Units, l'organització té com a objectiu satisfer les necessitats de les diferents comunitats a un nivell local i global.

## Referències

* ↑ «www.lionsclubs.org/». Arxivat de l'original el 2017-08-24. [Consulta: 24 agost 2017].

## Enllaços externs

* www.lionsclubs.org (anglès)
# Conferència anti-esclavista de Brussel·les de 1889-1890

La Conferència anti-esclavista de Brussel·les va ser un seguit de conferències realitzades entre el 18 de novembre de 1889 i el 2 de juliol de 1890 a Brussel·les per tractar el tema de com acabar amb el tràfic d'esclaus a gran escala.
Aquesta conferència va desembocar en la negociació del primer tractat general per la supressió del comerç d'esclaus a l'Àfrica i la redacció de l'Acta general per la repressió del comerç d'esclaus africans de 1890 (també conegut com l'Acta de Brussel·les), que tot i així va entrar en vigència el 1892; segons Suzanne Miers: "No contenia cap mecanisme per fer complir el què es demanava, ni cobria tots els mètodes existents, inclosos els treballs forçats o contractuals, mitjançant els quals els poders europeus explotaven als africans. En canvi, era d'interès pels poders colonials suprimir els assalts dels esclavistes, el comerç a gran escala i l'exportació d'esclaus, que van acabar quan es van establir les seves administracions. L'esclavitud, per si mateixa, no quedava coberta per l'acta, i va ser tolerada durant molts anys, així com l'intercanvi i el comerç d'esclaus a petita escala, que van mantenir-se en algunes àrees fins que va acabar el domini colonial.
No obstant, la conferència de Brussel·les va portar el comerç d'esclaus a l'atenció pública, i l'acta, tot i que servia als poders colonials, els lligava a acabar amb el tràfic. Els grups humanitaris ho recorden com un triomf, una passa important en la doctrina de la tutela. Els principis assimilats a l'acta van passar després a la Societat de Nacions i, finalment, a les Nacions Unides."

## Referències

* ↑ Le Ghait, Alfred «The Anti Slavery Conference». The North American Review, 154, 424, 1892, pàg. 287–296. JSTOR: . 25102339 ..
* ↑ Miers, Suzanne, "Brussels Conference and Act, 1890". Www.WorldHistory.Biz.
# Constantí III d'Abkhàzia

Constantí III d'Abkhàzia (mort el 923) fou rei d'Abkhàzia de la dinastia dels Antxabadze de 894 a 923 (segons Cyril Toumanoff de 899 a 915/916 i segons Marie-Félicité Brosset de 906 a 921).
Era fill de Bagrat I d'Abkhàzia al que va succeir vers finals del segle ix. Va intentar la unitat dels principats georgians al seu favor i es va apoderar de Kartli (sense la Taoklardjètia) el 904. Però va haver de fer front a les dinasties bagràtides encapçalades pel rei de reis Sembat I el màrtir d'Armènia i el seu parent llunyà Adarnases IV d'Ibèria. Constantí fou derrotat i quan estava negociant amb el rei armeni fou capturat per aquesta a traïció i enviat a la fortalesa d'Ani. Però al cap d'un temps Sembat el va alliberar a canvi de la seva aliança contra els àrabs. El 912, quan l'emir Yusuf Ibn Abi'l-Saj va envair Armènia, Sembat I va intentar refugiar-se a territori Abkhàzia, però Adarnases no li va deixar travessar els seus territoris i va ser finalment capturat i penjat a Dvin (914). Posteriorment, Yusuf Ibn Abi'l-Saj va aprofitar l'oportunitat per devastar el Samtskhe i la Javakètia però aquest acte va marcar el final dels estralls àrabs a terres de Geòrgia, si bé va debilitar a la Taoklardjètia. Constantí III, no obstant això, no va abandonar els seus intents de conquesta i el 916, va aconseguir derrotar el debilitat Adarnases, que es va veure obligat a reconèixer-se com el seu vassall. Aquest fou el començament d'una dominació abkhàzia de gairebé seixanta anys sobre el regne dels kartvels. També va ajudar a Ciríac I de Kakhètia a conquerir Herètia. I tanmateix va intentar estendre la seva influència als ossets (alans) afavorint la seva cristianització.
Constantí III es va casar amb una filla d'Adarnases IV d'Ibèria, de la que va tenir a una filla (casada amb Aixot, príncep d'Artanudji-Calarzene mort el 939) i dos fills, que foren reis d'Abkhàzia: Jordi II i Bagrat II.

## Bibliografia

* Cyrille Toumanoff, Les dynasties de la Caucasie chrétienne de l'Antiquité jusqu'au XIXe siècle : Tables généalogiques et chronologiques, Rome, 1990
* Marie-Félicité Brosset, Histoire de la Géorgie.
* Nodar Assatiani et Alexandre Bendianachvili, Histoire de la Géorgie, Paris, l'Harmattan, 1997
# Columbano Bordalo Pinheiro

Columbano Bordalo Pinheiro (Lisboa, 21 de novembre de 1857 — 6 de novembre de 1929) fou un pintor naturalista i realista portuguès.

## Biografia

Fill del també pintor i escultor Manuel Maria Bordalo Pinheiro, va iniciar la seva formació a l'Acadèmia de Belles Arts de Lisboa, on va ser alumne de Simões de Almeida, un famós escultor del romanticisme portuguès.
Per completar la seva formació, va marxar a París, mercès a una beca d'estudis costejada pel rei consort Ferran II de Portugal, en aquell moment ja vidu de la reina Maria II de Portugal. Allà hi va rebre la influència de pintors com Édouard Manet o Edgar Degas, que es van manifestar posteriorment en la seva obra. També a París hi va tenir lloc, el 1882, una gran exposició de la seva obra al famós Saló de París. En aquesta exposició es va presentar al públic la seva obra Soirée chez Lui, que va ser sorprenentment ben acollida per la sempre exigent crítica artística parisenca.
De tornada a Portugal, es va unir al "Grup do Leão", que pretenia renovar l'estètica artística del país. D'aquest període són els seus cèlebres retrats de Ramalho Ortigão, Teófilo Braga, Eça de Queirós o Antero de Quental. També en aquesta època Columbano il·lustrà mitjançant frescos (els coneguts com Painéis Dos Passos Perduts) la sala de recepcions del Palácio de São Bento, a Lisboa.
El 1901, es va convertir en professor de pintura històrica a l'Acadèmia de Belles Arts de Lisboa, on s'havia format, i el 1914 va ser nomenat director del Museu de Chiado (el Museu Nacional d'Art Contemporani) pel nou règim republicà recent instaurat, succeint així en el càrrec en Carlos Reis.

## Enllaços externs

* «Columbano Bordalo Pinheiro». Gran Enciclopèdia Catalana. Barcelona: Grup Enciclopèdia Catalana.
* Biografia de Columbano
* Informació i quadres de Columbano Arxivat 2009-05-15 a Wayback Machine. a la página del Parlament portuguès
# Coralls tabulats

Els corals tabulats (Tabulata) són un ordre extint d'antozous hexacoral·laris que visqueren durant gran part del Paleozoic; s'extingiren al final del Permià.

## Característiques

Són gairebé sempre colonials, formant colònies d'individus de forma hexagonal (coralites) definides per un esquelet de calcita i similars en aparença a un rusc. Els individus adjacents de la colònia estan connectats per petits porus. La seva característica distintiva és la presència de particions horitzontals internes anomenades tàbules, i per l'absència de septes. En general, els coralls tabulats són més petits que els corals rugosos, però varien considerablement en forma, ja que poden ser plans, cònics o esfèrics.

## Història natural

Igual que els coralls rugosos, que visqueren la seva totalitat durant el Paleozoic, es coneixen des de l'Ordovicià al Permià. Amb Stromatoporida i els corals rugosos, els corals tabulats són característics de les aigües poc profundes des del Silurià al Devonià. El nivell del mar va augmentar en el Devonià i els corals tabulats es van convertir en molt menys comuns. Finalment, s'extingiren durant l'extinció massiva del Permià-Triàsic.

## Referències

* 1 2 Paleontología de invertebrados. [Madrid]: Sociedad Española de Paleontología, 2009. ISBN 978-84-613-4625-7.
# Costums de Perpinyà

Els Costums de Perpinyà foren una compilació de Costums i Privilegis atorgats a la ciutat de Perpinyà feta entre el 1175 i el 1196.

## Rang

En defecte dels Costums de Perpinyà regia el Dret romà i la Lex Visigothorum. El Comtat de Rosselló passà al patrimoni dels reis de Mallorca pel testament de Jaume I. Després de la reannexió del Regne de Mallorca a la Corona d'Aragó el rei en Pere IV d'Aragó el Cerimoniós decretà que el Dret romà fos substituït pels Usatges de Barcelona i les Constitucions de Catalunya.

## Manuscrits

Se'n conserven tres cartularis del segle xiv:
* Liber diversorum privilegiorum (vers 1300)
* Llibre verd menor (vers 1312)
* Llibre verd major (vers 1395)

## Bibliografia

* «Costums de Perpinyà». Gran Enciclopèdia Catalana. Barcelona: Grup Enciclopèdia Catalana.

## Vegeu també

* Usatges de Barcelona
* Constitucions catalanes
* Lex Visigothorum
* Dret consuetudinari
* Privilegi
# Coleura

Coleura és un gènere de ratpenats de la família dels embal·lonúrids.

## Taxonomia

Comprèn les següents espècies:
* Ratpenat de cua de beina africà (Coleura afra)
* Ratpenat de cua de beina de les Seychelles (Coleura seychellensis)
* C. kibomalandy

## Referències

* ↑ Coleura a Mammal Species of the World (MSW) (anglès)

## Enllaços externs

* Distribució mundial de les espècies d'aquest gènere. (anglès)
# Comtat de Cuyahoga

El comtat de Cuyahoga és un dels 88 comtats de l'estat nord-americà d'Ohio. La seu del comtat és Cleveland, i la seva major ciutat és Cleveland. El comtat posseeix una superfície de 3.326 km² (dels quals 2.038 km² estan coberts per aigua), una població d'1.393.978 habitants, i una densitat de població de 1.174 hab. /km² (segons el Cens dels Estats Units del 2000).
# Companyia Radiodifusora de Hokkaidō

La Companyia Radiodifusora de Hokkaidō (北海道放送株式会社, Hokkaido Hōsō Kabushiki-gaisha) sovint abreujada com a HBC o traduïda a l'anglés com a Hokkaido Broadcasting és una cadena de televisió i emissora de ràdio privada de Hokkaido, al Japó. HBC fou la primera emissora comercial de ràdio de Hokkaido en 1952 i de televisió en 1957 i, des de 1959 el canal de televisió pertany a la Japan News Network (JNN). En ser la primera emissora de televisió de Hokkaido, als comandaments a distància HBC sol estar programada al dial 1, mentres que NHK, la televisió nacional, sol estar al 3.

## Cronologia històrica

* 30 de novembre de 1951: Es funda HBC.
* 19 de gener de 1952: Comencen les emissions en proves de HBC Radio.
* 10 de març de 1952: Comencen les emissions regulars de HBC Radio.
* 1954: Comencen les proves amb televisió a Hakodate.
* 1 d'abril de 1957: Comencen les emissions regulars de HBC TV.
* agost de 1959: HBC TV passa a formar part de la Japan News Network (JNN), encapçalada per TBS.
* 18 de març de 1966: Comencen les emissions de televisió en color.
* 1 de juny de 2006: Comencen les emissions en televisió digital terrestre (TDT).
* 24 de juny de 2011: Finalitzen les emissions de televisió analògica.

## Televisió
### Freqüències

* Sapporo (emissora principal): JOHR-DTV, canal 19.
* Hakodate: JOHR-DTV, canal 17.
* Asahikawa: JOHR-DTV, canal 19.
* Obihiro: JOHR-DTV, canal 19.
* Kushiro: JOHR-DTV, canal 19.
* Abashiri: JOHR-DTV, canal 19.
* Kitami: JOHR-DTV, canal 32.
* Muroran: JOHR-DTV, canal 22.

### Programes

HBC emet tant programes de desenvolupament propi com de la xarxa JNN, alguns d'ells pertanyents a TBS. HBC desenvolupa programes d'actualitat i noticies enfocats en Hokkaido, així com programes de varietats.
* Anime:
** xxxHolic
** K-ON!
** Zipang
** B't X
** GetBackers
** Blade & Soul
** Basquash! (MBS)
** Haikyū!! (MBS)

## Ràdio
### Freqüències
#### AM

* Sapporo (emissora principal): JOHR, 1287 kHz.
* Hakodate: JOHO, 900 kHz.
* Asahikawa: JOHE, 864 kHz.
* Obihiro: JOHW, 1269 kHz.
* Kushiro: JOQL, 1404 kHz.
* Abashiri: JOQM, 1449 kHz.
* Kitami: JOQN, 801 kHz.
* Muroran: JOQF, 864 kHz.

#### FM

* Sapporo (emissora principal): 91.5 MHz.

### Programes
## Referències

* 1 2 https://www.japan-programcatalog.com/company/HBC
* ↑ «Còpia arxivada». Arxivat de l'original el 2020-07-26. [Consulta: 26 juliol 2020].
# Consell General dels Vosges

El Consell General dels Vosges és l'assemblea deliberant executiva del departament francès dels Vosges a la regió del Gran Est. La seva seu es troba a Épinal. Des de 1976, el president és Christian Poncelet (UMP)

## Antics presidents del Consell

* 1928-1931: Constant Verlot (GSR)
* 1931-1934: René Porterat (radical moderat)
* 1934-1937: Maurice Flayelle (DVD)
* 1937-1942: André Barbier (UR)
* 1945-1953: André Barbier (RI)
* 1953-1976: Jean Vilmain (CNIP)
* 1976-...: Christian Poncelet (UMP)

## Composició

El març de 2011 el Consell General de Vosges era constituït per 31 elegits pels 31 cantons dels Vosges.
| Partit | Sigles | Electes |
| Oposició (11 escons) |||
| Partit Socialista | PS | 10 |
| Divers gauche | DVG | 1 |
| Majoria (20 escons) |||
| Unió pel Moviment Popular | UMP | 18 |
| Nou Centre | NC | 1 |
| Divers Droite | DVD | 1 |
| President del Consell General |||
| Christian Poncelet (UMP) |||

## Vegeu també

* Consell Regional de Lorena
* Llista dels presidents dels Consells Generals de França

## Enllaços externs

* Consell General del Vosges
# Comarca de l'Eo-Navia

La Comarca de l'Eo-Navia és una de les vuit comarques en què està dividit el Principat d'Astúries i comprèn els concejos de:
* A Veiga
* Bual
* Castropol
* Cuaña
* Eilao
* El Franco
* Grandas de Salime
* Navia
* Pezós
* Samartín d'Ozcos
* Santalla d'Ozcos
* San Tiso d'Abres
* Tapia de Casariego
* Taramundi
* Valdés
* Vilanova d'Ozcos
* Villayón
Encara que l'Estatut d'Autonomia d'Astúries preveu la divisió del territori asturià en comarques, encara no estan desenvolupades oficialment.
En aquesta comarca, exceptuant el municipi de Valdés, s'hi parla gallec eonavienc. La zona asturiana de parla gallega es coneix també com Terra Eo-Navia i forma part de la Galícia irredempta.
# Coris (botànica)

* Aquest article tracta sobre el gènere de flors. Vegeu-ne altres significats a «Coris».
Coris és un gènere de plantes amb flor de la família Myrsinaceae.

## Taxonomia

* Coris hispanica
* Coris monspeliensis - pinell
* Coris purpurea

## Enllaços externs

* Llista completa